1. Il-Kunsill ifakkar li l-Unjoni Ewropea hija magħquda fil-fehma li tqis lit-Trattat dwar in-Nonproliferazzjoni tal-Armi Nukleari (TNP) bħala l-pedament tar-reġim globali ta' nonproliferazzjoni nukleari, il-bażi essenzjali biex jinkiseb id-diżarm nukleari skont l-Artikolu VI tat-TNP u element importanti fl-iżvilupp ulterjuri ta' applikazzjonijiet tal-enerġija nukleari għal finijiet paċifiċi. Il-Kunsill jafferma mill-ġdid li l-UE hija impenjata li tħares u tippreserva t-TNP bħala prijorità ewlenija, u bħala strument multilaterali għaż-żamma u t-tisħiħ tal-paċi, is-sigurtà u l-istabbiltà internazzjonali. 2. Il-Kunsill jilqa' d-Disa' Konferenza ta' Reviżjoni tal-Partijiet għat-Trattat dwar in-Nonproliferazzjoni tal-Armi Nukleari li ser issir mis-27 ta' April sat-22 ta' Mejju 2015 fil-Kwartieri Ġenerali tan-NU fi New York u jissottolinja l-importanza tagħha bħala pass ewlieni fi kwistjonijiet ta' nonproliferazzjoni u diżarm globali. 3. Filwaqt li jżomm f'moħħu l-ambjent attwali ta' sigurtà severa, il-Kunsill itenni l-appoġġ sod tal-Unjoni Ewropea għat-tliet pilastri kollha tat-Trattat u għall-implimentazzjoni tal-impenji kollha li ttieħdu skont dan jew li ttieħdu matul Konferenzi ta' Reviżjoni preċedenti. Ara l-paġna tal-laqgħa